РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

10 Број:06-2/340-12

28. децембар 2012. године

Б е о г р а д

 З А П И С Н И К

 са Седме седнице Одбора за дијаспору и Србе у региону

 У четвртак, 27. децембра 2012. године, у просторијама Дома Народне скупштине, у сали 1. са почетком у 11,00 часова, одржана је Седма седница Одбора за дијаспору и Србе у региону.

 Седници Одбора присуствовало је једанаест народних посланика, чланова и заменика чланова Одбора: Александар Чотрић, председник; Душица Николић, члан, Александра Ђуровић, члан; Миодраг Линта, члан; Јанко Веселиновић, члан; Весна Степић, заменик члана; др Дијана Вукомановић, члан, ; Сања Јефић Бранковић, члан; Ана Новковић, члан; Милорад Стошић, члан и Невена Стојановић, члан.

 Оправдано одсутни: проф др Марко Атлагић, члан; Ивица Тончев, члан и Миодраг Стојковић, члан.

 Седници нису присуствовали: Сања Чековић, члан; Петар Петковић, члан и Милан Лапчевић, члан.

Седници су присуствовали представници Канцеларије за сарадњу са дијаспором и Србима у региону: Славка Драшковић, директорка Канцеларије и сараднице; Николина Милатовић Поповић и Славица Спахић, председник Скупштине дијаспоре др Славомир Гвозденовић и председник Савеза Срба у Румунији Огњан Крстић.

 Седницом је председавао председник Одбора за дијаспору и Србе у региону Александар Чотрић, који је на почетку седнице констатовао кворум и на његов предлог једногласно је усвојен следећи:

**Д н е в н и р е д**

 - Усвајање записника са шесте седнице Одбора за дијаспору и Србе у региону

1. Информација о раду и планираним активностима у 2013. години Скупштине дијаспоре и Срба у региону (др Славомир Гвозденовић, председник Скупштине дијаспоре и Срба у региону);

2. Информација о раду и планираним активностима у 2013. години Савеза Срба у Румунији (Огњан Крстић, председник Савеза) и

3. Разно

 По усвајању дневног реда председник Одбора Александар Чотрић уводну реч је дао директорки Канцеларије за сарадњу са дијаспором и Србима у региону Славки Драшковић, која је навела разлоге за промену постојећег Закона о дијаспори и Србима у региону. Наиме, она је истакла да су измене потребне и хитне, јер је Министарство за дијаспору укинуто, а одредбе постојећег Закона о дијаспори не одговарају фактичком стању и додала да ће то бити и прилика да се предложе и друге измене и допуне закона, пре свега ради активнијег учешћа дијаспоре у друштвеном и политичком животу матице. Тим поводом у Канцеларији је иницирано формирање међуресорне радне групе, коју ће чинити представници надлежних министарстава у Влади Републике Србије и представник Одбора за дијаспору и Србе у региону Народне скупштине. Радна група ће припремити Нацрт закона о изменама и допунама закона о дијаспори и Србима у региону. С тим у вези биће организована јавна расправа, а позив ће, по речима др Славке Драшковић, бити јаван и налазиће се на интернет презентацији Канцеларије за дијаспору и Србе у региону, а путем друштвених мрежа упућен на адресе појединаца, ораганизација и удружења из дијаспоре које постоје у евиденцији Канцеларије. Такође је предложила да се након припреме Нацрта закона и јавне расправе одржи јавно слушање на тему измена и допуна Закона о дијаспори и Србима у региону, с тим што ће датум бити накнадно прецизиран. Чланови Одбора су се једногласно сложили да Одбор предложи представника у Радну групу, као и да се након израде Предлога измена и допуна закона о дијаспори и Србима у региону и јавне расправе, одржи јавно слушање.

 Председник Одбора Александар Чотрић је изнео неколико појединости о Закону о дијаспори и Србима у региону наглашавајући да до 2009. године није ни постојао закон који би уређивао ову област и да је доношење овог закона био пионирски подухват. Тек кроз праксу, тј. кроз његову примену уочила се потреба за његовом изменом, јер се нису могли предвидети одређени сегменти, посебно када је у питању Скупштина дијаспоре. Председник Чотрић је присутне упознао са чињеницом да је др Славомир Гвозденовић на парламентарним изборима у Румунији, одржаним 09. децембра 2012. године изабран за народног посланика, честитао му и нагласио да му је ово пети посланички мандат у румунском Парламенту.

 Др Славомир Гвозденовић се најпре захвалио на честиткама и истакао да је према румунским законима неспојива функција посланика са другим функцијама у земљи и иностранству, те у складу с тим најавио своју оставку на функцију председника Скупштине дијаспоре. Он је у свом излагању поводом прве тачке дневног реда поднео формални извештај о Скупштини дијаспоре и Срба у региону, наглашавајући чињеницу да је одржана само једна седница Скупштине, иако је предвиђено одржавање једном годишње, тј. сваке године за Видовдан и изнео неколико ствари које су допринеле таквој атмосфери, као што је нередовна и прилично тешка комуникација између делегата, скоро симболично постојање Савета, незадовољства и примедбе појединаца, а у 2012. години и одржавање избора у Србији. Међутим, досадашња искуства, по његовим речима, говоре о томе како се може и другачије. Уважавјући критике, издвојио је неке добре стране, пре свега да први пут постоји институционално тело које повезује дијаспору са матицом. У договору са Канцеларијом се, према његовим речима, мора изнаћи решење о бољој комуникацији, о реактивирању Савета као радних тела и предложио да би за Србе у региону Савет могао чешће да се састаје, тромесечно и то сваки пут у другој земљи у окружењу. Такође је предложио сусрет српских посланика из региона, који би се састали на лето у Темишвару; одржавање Сабора Срба из региона у Београду, уз присуство представника српских институција, како би се представили сви сегменти њихових активности и истакао да је Савез Срба у Румунији покренуо оснивање Привредног клуба Срба у Румунији са седиштем у Темишвару, који је од скора постао правно лице, те у складу с тим предложио организовање привредног сабора Срба из региона у матици. На питање члана Одбора Александре Ђуровић о току активности Скупштине између два заседања, др Гвозденовић је рекао да је својевремено предложио да тадашње Министарство вера и дијаспоре сакупља проблеме од делегата и прослеђује их ресорним министарствима у Влади, али да су одговори изостали. Још једном је подсетио на проблем недовољног броја граничних прелаза са Румунијом. На крају свог излагања, др Гвозденовић је позвао делегацију Одбора и Канцеларије да посете Темишвар. По првој тачки дневног реда Одбор је једногласно усвојио извештај др Славомира Гвозденовића.

 Председник Одбора Александар Чотрић је нагласио да треба упознати модел организовања Срба у Румунији, јер они једини имају кровну организацију која функционише као јединствена, а потом реч дао Огњану Крстићу по другој тачки дневног реда.

 Огњан Крстић, председник Савеза Срба у Румунији, је најпре изложио више сегмената о историјату самог Савеза, а потом представио рад и активности Савеза и најавио формирање регионалних културних центара Срба у којима би се учио српски језик по угледу на културни центар Срба у Темишвару. Регионални културни центри Срба би пратили регионализацију која следи у Румунији са најављеном променом Устава. Одбор је по другој тачки дневног реда једногласно усвојио информацију председника Савеза Срба у Румунији Огњана Крстића.

 Након излагања по другој тачки дневног реда, председник Одбора Александар Чотрић је по тачки Разно дао реч др Јанку Веселиновићу, који је информиосао Одбор да је завршен финансијски план Матице исељеника и Срба у региону и да ће тим поводом бити организован радни састанак председника Матице и заменика директора Канцеларије за сарадњу са дијаспором и Србима у региону, а информација о финансијском плану Матице исељеника и Срба у региону бити достављена члановима Одбора.

 Записник са шесте седнице Одбора је једногласно усвојен.

 Седница је завршена у 12,40 часова.

 СЕКРЕТАР ПРЕДСЕДНИК

-------------------------------------- ----------------------------------

 Весна Матић Вукашиновић Александар Чотрић